C 421/32
RO
Jurnalul Oficial al Uniunii Europene
4.11.2022
Programele FEDR pot sprijini cotizațiile de membru/taxele de participare pentru alte organisme sau rețele ale UE (de exemplu, parteneriatele EIT)?
O operațiune cofinanțată de FEDR trebuie să intre în domeniul de aplicare al Regulamentului FEDR.
Articolul 5 alineatul (1) litera (f) din Regulamentul FEDR permite FEDR să sprijine crearea de rețele, cooperarea și schimbul de experiență și activitățile care implică clustere de inovare (inclusiv cele care reunesc întreprinderile, organizațiile de cercetare și autoritățile publice).
O astfel de cooperare poate fi promovată prin intermediul unei organizații internaționale.
În temeiul articolului 63 alineatul (4) din RDC, o operațiune poate fi implementată integral sau parțial în afara unui stat membru, inclusiv în afara UE, cu condiția să contribuie la obiectivele programului.
Prin urmare, cotizațiile de membru ale organizațiilor internaționale nu îndeplinesc condițiile menționate mai sus și nu sunt eligibile pentru sprijin din partea FEDR, deoarece obiectivele urmărite de organizațiile internaționale sunt, în general, prea ample pentru a corespunde unei operațiuni specifice care urmărește obiectivele programului de finanțare.
În schimb, taxele de participare corespund, de obicei, unor activități mai specifice și concrete și, prin urmare, pot fi eligibile pentru sprijin din partea FEDR – dacă corespund unei acțiuni concrete desfășurate de o organizație internațională care intră în domeniul de aplicare al Regulamentului FEDR și contribuie la obiectivul (obiectivele) programului de finanțare.
5.
Finanțare combinată (teaming)
Este important să se optimizeze și să se maximizeze beneficiile pe care C&I le poate oferi societății, mediului și economiei în general, precum și contribuția sa la realizarea obiectivelor UE.
Prin urmare, finanțarea din partea Uniunii trebuie să fie coerentă și să exploateze sinergiile potențiale.
Acest lucru este valabil în special pentru o acțiune de teaming care sprijină crearea sau modernizarea unui centru de excelență într-o țară vizată de extinderea participării, prin asocierea acestuia cu o instituție de cercetare de vârf (partener avansat) dintr-o altă țară.
Acest lucru necesită finanțare complementară din surse naționale, regionale, europene sau private.
Prin urmare, o astfel de acțiune este desemnată drept acțiune „sinergică” în programul de lucru OE.
Se preconizează că acțiunile de teaming vor deveni o punte influentă și semnificativă, în special între S3 și excelența în C&I, consolidând astfel SEC.
Legislația conexă
Articolul 25d din RGECA (Ajutorul de stat)
Principalele etape ale procesului
Pregătire/programare
Programul de lucru OE desemnează acțiunile de teaming drept acțiuni „sinergice”.
Programele politicii de coeziune pot oferi finanțare complementară unui proiect de teaming pentru un set de costuri eligibile care sunt separate de costurile acoperite de OE, cu condiția îndeplinirii cerințelor prevăzute la articolul 73 alineatul (4) din RDC.
Alocarea sprijinului
Sunt deschise două cereri de propuneri separate (FEDR și OE).
Propunerea OE trebuie să includă o descriere clară a proiectului complementar sprijinit de FEDR sau de alte surse de finanțare.
Dacă este cazul, descrierea ar trebui să includă categoriile de costuri, specificațiile tehnice ale infrastructurii, planificarea preliminară a clădirilor și a instalațiilor, analiza costbeneficiu etc.
Această descriere va face, de asemenea, obiectul evaluării de către experți independenți în conformitate cu normele și criteriile de selecție OE.